Spørgsmål til tilbudsbesvarelsen vedrørende omfang og indhold af tilbudsmateriale

*Miljøstyrelsen gør opmærksom på, at dette dokument indtil frist for spørgsmål løbende opdateres i forbindelse med, at potentielle tilbudsgivere stiller løbende spørgsmål. Det er således en samling af spørgsmål og tilhørende svar frem for blot én potentiel tilbudsgivers spørgsmål.*

**Spørgsmål 1: ”**Ift. tilbudsbesvarelsen – de 10 sider som er omfangskravet – dækker dette udelukkende opgavebeskrivelsen, eller er de maksimalt 4 sider til CV’er også inkluderet heri, samt pris for opgaveløsningen?”

**Svar fra Miljøstyrelsen på spørgsmål 1:**

Ift. tilbudsbesvarelsen dækker de 10 sider løsningsbeskrivelsen, herunder forslag til pris for opgaveløsningen. Vedhæftede CV'er er dermed ikke inkluderet heri.

**Spørgsmål 2: ”**Det er uklart for os om I udelukkende ønsker en opgavebeskrivelse, som forklarer proces og overordnet tilgang til udvikling af arbejdspakkerne eller om I også forventer at der vises indledende kreative ideer til opgaveløsningen?”

**Svar fra Miljøstyrelsen på spørgsmål 2:**

Jf. kravspecifikationen skal løsningsbeskrivelsen indeholde til et forslag til, hvordan kravene bliver inddraget i materialet til oplysningsindsatsen. Løsningsbeskrivelsen skal derfor indeholde en beskrivelse af, hvordan Tilbudsgiver vil gribe opgaven an i relation til de tre arbejdspakker, hvilket inkluderer indledende forslag til proces og overordnet tilgang til udviklingen af arbejdspakkerne. Der menes yderligere med ”forslag”, at Tilbudsgiver også kan præsentere en indledende ide/forslag til oplysningsmaterialets indhold, da Tilbudsgiver således beskriver, hvordan Tilbudsgiver har tænkt sig at tilgå opgaven i relation til arbejdspakkerne.

**Spørgsmål 3: ”**Budgetramme: Er det tiltænkt at denne budgetramme også skal dække evt. medieindrykning, og er der i øvrigt særlige forventninger til brug af typer af medier (fx kan kampagnen godt udelukkende være digital)?”

**Svar fra Miljøstyrelsen på spørgsmål 3:**

Ja, budgetrammen skal også dække medieindrykning, hvis dette vælges som et element i udrulningen af oplysningsindsatsen. Der er ikke fastsat særlige forventninger eller krav til brug af specifikke typer af medier i kravspecifikationen. Tilbudsgiver kan derfor efter egen vurdering godt foreslå en handlingsplan for udrulningen af oplysningsindsatsen, som udelukkende er baseret på en digital mediestrategi, hvis Tilbudsgiver vurderer, at dette bedst opfylder succeskriterierne for leverancen.

**Spørgsmål 4:** ”Kampagneperiode: Er sat til Okt-Dec – må der i løsningen tænkes ind at indsatsen med fordel også kan køres på andre tidspunkter af året, eller er det irrelevant?”

**Svar fra Miljøstyrelsen på spørgsmål 4:**

I kravspecifikationen afsnit 1.3. angives, at Miljøstyrelsen vægter positivt, at materialets indhold udarbejdes med henblik på potentielt at kunne genbruges i en genudrulning af oplysningsindsatsen. Tilbudsgiver må derfor gerne i sit tilbud beskrive, hvorvidt materialet har potentiale til at kunne genbruges på andre tidspunkter af året ud over den i kravspecifikationens angivne periode for udrulningen.

**Spørgsmål 5: ”**Øvrige aktører: Er det acceptabelt at der i løsningen og indsatsen tænkes øvrige aktører ind (fx fonde, butikskæder, restaurationer o.lign), og at disse spiller en aktiv rolle (som fx medsponsor/afsender, distributør af budskaber/materiale el.lign.?)”

**Svar fra Miljøstyrelsen på spørgsmål 5:**

Jf. kravspecifikationen vedr. organisering og aktørinddragelse angives, at projektet kan gennemføres ved brug af en eller flere aktører i form af underleverandører eller øvrige aktører med relevans for projektet, men disse skal godkendes af Miljøstyrelsen. Øvrige aktører med relevans for projektet kan derfor også indtænkes i løsningsbeskrivelsen, hvis Tilbudsgiver vurderer, at det er gavnligt for opfyldelse af succeskriterierne for leverancen. Det er dog udelukkende Miljøstyrelsen, der skal fremgå som afsender af oplysningsindsatsen, hvorfor øvrige aktører ikke kan fremgå som medsponser/afsender i materialet. Yderligere skal Tilbudsgiver være opmærksom ved inddragelse af underleverandører og øvrige aktører, at det er Tilbudsgiver, der er ansvarlig for konceptudviklingen og fremstillingen af materialet, og Miljøstyrelsen har den direkte dialog til Tilbudsgiver, mens Tilbudsgiver har den primære og direkte kontakt til eventuelle underleverandører og øvrige aktører med relevans for projektet.

**Spørgsmål 6: ”**Har I noget specifik forskning på området, som I gerne ser, at kampagnen tager udgangspunkt i? Evt. noget som er nyere, eller med et anderledes dansk perspektiv, end WHO’s *“Tobacco: Poisoning Our Planet”* fra 2022?”

**Svar fra Miljøstyrelsen på spørgsmål 6:**

Jf. kravspecifikationen stilles der ikke krav til hvilken specifik adfærdsforskning, som materialet til oplysningsindsatsen skal udarbejdes under hensyntagen til. Som Tilbudsgiver har man derfor bred mulighed for at udvælge, hvad for noget adfærdsforskning, som man vil udarbejde materialet under hensyntagen til. Af konkurrencehensyn vurderer vi først Tilbudsgiveres specifikke forslag om indhold af adfærdsforskning efter tilbudsfristen, så derfor kan vi ikke besvare anden del af dit spørgsmål: "Evt. noget som er nyere, eller med et anderledes dansk perspektiv, end WHO's "Tobacco: Poisoning Our Planet" fra 2022?".

**Spørgsmål 7: ”**Vedrørende aflevering af den detaljerede tidsplan, forventer MST, at det indgår som en af siderne i besvarelsen på de 10 sider, eller kan man aflevere et Excel dokument med planen separat? Evt. kun aflevere 9 sider i besvarelsen og så henvise til at den sidste side bruges til tidsplan, som afleveres i andet format?”  
  
**Svar fra Miljøstyrelsen på spørgsmål 7:** Tilbudsgivere må gerne aflevere et Excel dokument med planen separat fra de øvrige sider. Tilbudsgivere kan derfor godt eksempelvis aflevere 9 sider i Word format og aflevere tilsvarende til 1 side i Excel.

**Spørgsmål 8**: ”Er det muligt for jer at sende jeres font til os, så vi kan anvende denne i det kreative arbejde?”

**Svar fra Miljøstyrelsen på spørgsmål 8:** Det fremgår ikke af kravspecifikationen, at Tilbudsgivere i løsningsbeskrivelsen skal anvende en specifik font, hvorfor benyttelse af Miljøministeriets font ikke vil være et vurderingskriterie i løsningsbeskrivelsen fra Tilbudsgivere. I det videre samarbejde med vinder af udbuddet, vil der være en videre dialog om designkrav. Miljøministeriets designguide findes her: <https://mim.dk/media/219553/mim_designguide.pdf> .

**Spørgsmål 9:** ”Hvis tidsplanen præsenteres i Excel, må denne ene side gerne svare til A3?”

**Svar fra Miljøstyrelsen på spørgsmål 9:** Selve tidsplanen må gerne være i A3 format af layoutmæssigt hensyn, mens de øvrige sider skal svare til A4.

**Spørgsmål 10: ”**Ifm. udarbejdelse af budgetfordeling, kan I da uddybe, i hvilken arbejdspakke at selve mediespend/medieindkøb, samt selve arbejdet med udrulningen/eksekveringen af indsatsen. Er det under arbejdspakke 1 eller 2, og hvis det er under arbejdspakke 1, er arbejdspakke 2, så udelukkende en plan/dokument og intet andet?”

**Svar fra Miljøstyrelsen på spørgsmål 10:** Budgetfordeling vedr. mediespend/medieindkøb og selve arbejdet med udrulningen af oplysningsindsatsen skal høre under arbejdspakke 2.